Eduskunnan sosiaali- ja terveysvaliokunta kannattaa tupakkalain tiukennusta. Valiokunta antoi asiasta tänään mietinnön.

– Esimerkiksi niin sanotut kapselisavukkeet, joiden makua käyttäjä voi itse muuttaa rikkomalla savukkeen sisällä olevan kapselin, tulevat kielletyiksi, valiokunta sanoo mietinnössään.

– Lailla pyritään edistämään erityisesti nuorten savuttomuutta kieltämällä savukkeista, kääretupakasta ja sähkösavukkeiden nesteistä kaikki tunnusomaiset tuoksut ja maut, kuten vanilja ja mentoli. Lisäksi sähkösavukkeille säädetään laissa sama ostoikäraja kuin tupakkatuotteille, valiokunta myös kertoo.

Myös nuuskan suhteen tulee tiukennuksia.

– Lailla kielletään nuuskan tavoin myös muiden savuttomien tupakkatuotteiden (purutupakka ja nenänuuska) myynti ja maahantuonti. Matkustajatuontia rajoitetaan siten, että kalenterivuorokauden aikana voi tuoda maahan yhden kilon savuttomia tupakkatuotteita. Valiokunta pitää savuttomien tuotteiden ja tupakan vastikkeiden kattavaa sääntelyä tarpeellisena niihin liittyvien terveysriskien ja erityisesti sen vuoksi, että on olemassa viitteitä kyseisten tuotteiden käytön lisääntymisestä nuorten keskuudessa. Valiokunta toteaa, että maahantuonnin aikarajoja on pyrittävä jatkossa yhtenäistämään, tiedotteessa sanotaan.

Uuden tupakkalain yhteydessä on keskusteltu parveketupakointikiellosta.

– Valiokunta ehdottaa hallituksen esitykseen muutosta siten, että kunnan viranomainen voi määrätä tupakointikiellon, jos tupakansavua kulkeutuu rakenteiden ja muiden olosuhteiden vuoksi muutoin kuin poikkeuksellisesti esimerkiksi parvekkeelta toiselle, valiokunta kertoo.

Valiokunnan mukaan lasten altistumista tupakansavulle ja sen aiheuttamille terveyshaitoille halutaan vähentää kieltämällä tupakointi autossa, jos kyydissä on alle 15-vuotias lapsi. Kielto ei kuitenkaan koske kulkuneuvossa olevaa asuintilaa eikä tupakointi autossa ole rangaistavaa.

Lue myös:

Kerrostalojen uusi tupakkasääntö kuohuttaa – ”Lisää riitoja”

Sähkötupakan ostoa vaikeutetaan uudella lailla: Nettiostot kielletään, 24 h -aikaraja